DA Den Europæiske Unions Tidende C 101/28

KOMMISSIONENS UDTALELSE

af 25. april 2005

i henhold til Euratom-traktatens artikel 37 om bortskaffelsesplanen for radioaktivt affald, som skyldes Dounreay Site Restoration Plan (DSRP) i Skotland i Det Forenede Kongerige

(2005/C 101/12)

(Kun den engelske udgave er autentisk)

Den 5. maj 2004 modtog Europa-Kommissionen i overensstemmelse med Euratom-traktatens artikel 37 almindelige oplysninger om bortskaffelsesplanen for radioaktivt affald, som skyldes Dounreay Site Restoration Plan (DSRP — plan for istandsættelse af anlægsområdet i Dounreay).

Kommissionen konstaterer, efter at have gennemgået de almindelige oplysninger og de omfattende supplerende oplysninger, den under gennemgangen har bedt om til fuldstændiggørelse af de almindelige oplysninger, at de britiske myndigheder under denne procedure ikke blot har givet nye oplysninger, men også foretaget korrektioner af de oprindelige almindelige oplysninger, ikke mindst af vurderingen af de strålingsmæssige virkninger af bestemte ulykkesscenarier, der kan medføre utilsigtede udslip.

På grundlag af samtlige oplysninger fremsætter Kommissionen efter samråd med ekspertgruppen følgende udtalelse:

1. Afstanden mellem kraftværket og det nærmeste punkt i en anden medlemsstat (i dette tilfælde Irland) er ca. 645 km.

2. Under normale driftsforhold vil udledninger i væske- eller luftform ikke udsætte befolkningen i andre medlemsstater for sundhedsmæssige påvirkninger af betydning.

3. Lav- og mellemaktivt fast radioaktivt affald, som skyldes udførelse af Dounreay Site Restoration Plan, vil blive opbevaret på anlægsområdet. Det lavaktive faste radioaktive affald vil senere blive overført til Drigg eller et andet godkendt bortskaffelsesanlæg. Bortskaffelsesanlæg til mellemaktivt fast radioaktivt affald står ikke til rådighed før i 2040. Fast affald, som ikke er radioaktivt, og materiale, som er i overensstemmelse med frigivelsesniveauerne, vil blive frigivet fra myndighedskontrol med henblik på bortskaffelse som konventionelt affald, eller på genvinding eller genanvendelse. Dette vil ske i overensstemmelse med kriterierne i de grundlæggende sikkerhedsnormer (direktiv 96/29/Euratom).

4. I tilfælde af utilsigtet udslip af radioaktivt affald efter en ulykke af den type og størrelsesorden, som forudsættes i de almindelige oplysninger, er den dosis, befolkningen i andre medlemsstater kan blive udsat for, ikke af sundhedsmæssig betydning.

Det er derfor Kommissionens opfattelse, at planen for bortskaffelse af enhver form for radioaktivt affald, som skyldes Dounreay Site Restoration Plan (DSRP) i Skotland i Det Forenede Kongerige, hverken ved normal drift eller i tilfælde af en ulykke af den type og størrelsesorden, som forudsættes i de almindelige oplysninger, vil kunne medføre forurening af betydning for sundheden eller for en anden medlemsstats vand, jord eller luftrum.

Kommissionen konstaterer imidlertid, at der under gennemførelsen af DSRP vil blive opført fjorten nye anlæg til særlig affaldsbehandling, og at den har fået ufuldstændige oplysninger om disse anlæg. Kommissionen bekræfter, at den må have yderligere detaljerede og fuldstændige oplysninger om disse anlæg så snart som muligt, for at den kan kontrollere, om den nuværende vurdering af de strålingsmæssige virkninger under normale forhold og i ulykkestilfælde stadig er gyldig. Kommissionen konstaterer endvidere, når det drejer sig om utilsigtede radioaktive udslip, at de almindelige oplysninger indeholder en klassificeringsprocedure for anlæggene på grundlag af risikomulighed og dertil svarende strålingsmæssige følger, og at kun anlæg med en påvist mulighed for at påføre offentligheden alvorlig risiko (strålingsdosis uden for anlægsområdet over 5 mSv), undersøges i enkeltheder. Når det drejer sig om komplekse nukleare anlægsområder, er det værdifuldt at indføre en klassificering af anlæggene efter ulykkesscenarier, men Kommissionen finder det ikke tilfredsstillende, at de almindelige oplysninger af hensyn til forenklingen ikke indeholder oplysninger om antallet af nukleider på områdets enkelte anlæg og om nukleidernes fysisk-kemiske form eller om de mængder, der antages at slippe ud ved de ulykkestilfælde, der forudsættes for hvert enkelt af de pågældende anlæg.